Leif Lahn Jensen (S), 2009-05-05:
Vi har jo haft den her diskussion flere gange.
Vi havde den også sidste år, da Socialdemokratiet fremsatte et forslag om en skærpet indsats mod mobning, hvor vi netop ønskede en ændring af lov om undervisningsmiljø.
Hvis man trives godt, underviser man også bedre, og man bliver også mere motiveret til at modtage undervisning.
Hvis man derimod bliver mobbet eller på anden måde bliver behandlet dårligt, forsvinder motivationen og glæden jo selvfølgelig også.
Derfor er det et yderst vigtigt emne at diskutere, og det kan man faktisk næsten ikke gøre tit nok.
Forslaget fra SF tager fat i mange rigtig, rigtig gode emner, bl.a. hvor vigtigt det er at forebygge, og hvor vigtigt det er, at man lokalt er med til at lave nogle gode retningslinjer og er med til at håndhæve dem.
Jo mere man er med i beslutningen ude på skolerne, jo større ejerskab føler man også for de her regler, som jo gerne skulle være med til at forebygge mobning og være med til at skabe et godt miljø for alle.
Disse værktøjer skal vi selvfølgelig give dem, men vi skal også være klar til at give dem nogle værktøjer, så de kan handle her og nu, hvis det alligevel går galt.
Vi havde jo håbet på, at vi sidste år, da vi stod her, kunne blive enige med alle partier om en fælles linje her i salen omkring mobning.
Vi synes, det ville være rigtig godt med en fælles linje for det her vigtige emne, men det ville regeringen og Dansk Folkeparti ikke på det tidspunkt.
Det gjorde, at vi selvfølgelig var nødt til at gå i forligskredsen og få lavet nogle regler, som ville kunne bruges ude på skolerne, for vi mener bestemt, at det haster meget med at komme med nogle tiltag på det her område.
Man skulle måske allerede have gjort det sidste år.
Derfor synes vi,
at det forslag, som vi lige har behandlet i dag, nemlig L 186, som den forrige ordfører også nævnte, er med til at skabe nogle af disse værktøjer.
Her skal skolerne jo fastsætte de værdiregelsæt, som netop omfatter de her retningslinjer.
Det har vist sig, at de skoler, som har nogle klare værdigrundlag, også opnår gode resultater, som det også står i forslaget.
Reglerne skal laves i fællesskab med skolerne, de ansatte, forældrene og eleverne.
Vi håber selvfølgelig på, at disse handlinger helt kan undgås eller vil blive taget i brug så lidt som muligt, for vi mener selvfølgelig, at forebyggelse er det bedste.
Derfor er det også vigtigt, at man sammen skaber et godt miljø på skolerne.
Det, vi mangler, er, at man på en eller anden måde nu kan sanktionere over for de skoler, som ikke får lavet de her regelsæt.
Det synes vi egentlig mangler lidt i L 186.
Det forventer vi så at høre nærmere om, når ministeren er færdig med sin opfølgning, som forhåbentlig kommer til forligskredsen til efteråret.
Noget skal der jo ske.
Og der mener vi helt ærligt, at der ikke er blevet gjort nok, siden loven om undervisningsmiljø blev vedtaget i år 2000.
Det er jo forkasteligt ud fra det, der står i lovforslaget, at kun 39 pct. af grundskolerne opfylder kravene i undervisningsmiljøloven, især når problemer omkring mobning fylder så meget derude og gør så ondt på mange børn.
Derfor kom vi med vores forslag sidste år, og derfor har vi også arbejdet i forligskredsen på at få så meget, som vi overhovedet kunne på det her område.
Som jeg siger: Det er noget, vi skal tage os tid til at diskutere.
Med det vil jeg sige, at der faktisk ikke er meget forskel på forslaget fra SF og det, vi kom med sidste år, og derfor er det jo svært at stemme imod, da forslaget er rigtig godt.
Men da vi har været med i nogle forhandlinger i forligskredsen, vil vi indtil videre vælge at stemme hverken for eller imod, og så må vi jo se, hvordan sagen udvikler sig.